Ud fra det, du fortæller, vil du stå dårligt i en sag om at få den fulde forældremyndighed. Den får man kun, hvis man har svært ved at samarbejde om nogle af de beslutninger, man skal tage i fællesskab ved fælles forældremyndighed. Det kan for eksempel være valg af skole, medicinsk behandling, vaccinering, udstedelse af pas og lignende. Uenighed om samværet eller meget lidt samvær er ikke i sig selv nok til, at man får den fulde forældremyndighed. Fuld forældremyndighed eller ej er dog uden betydning for din bekymring om samværet. For selv om du havde den fulde forældremyndighed, ville faren stadig være berettiget til samvær med jeres datter, hvis det var til barnets bedste. Samvær og forældremyndighed har således ikke noget med hinanden at gøre, og selv om du måtte få den fulde forældremyndighed, ville du ikke kunne undgå en 7/7-ordning, hvis det blev vurderet, at det var til jeres datters bedste. Hvis din eksmand kontakter dig med ønske om at have sin datter hver anden uge, og du ikke er enig, må han starte en sag om samvær i Familieretshuset. Under sagen vil både du og faren blive hørt, ligesom Familieretshuset vil indhente oplysninger fra jeres datters institution og andre relevante steder. Jeres datter vil ikke blive hørt, for hun er stadig meget lille. For lille Hvis der kommer en sag i Familieretshuset, vil jeg anbefale dig at forklare, hvordan samværet hidtil har været. Du kan også fortælle, at jeres datter efter din mening er for lille til en 7/7-ordning – særligt set i forhold til det begrænsede samvær, der hidtil har været. I en sådan sag vil jeg mene, at du står godt. Men hvis faren ønsker mere samvær, vil han formentlig få det, da jeres datter som udgangspunkt vil have godt af også at have et tæt forhold til sin far. Ud fra det, du fortæller, kan jeg dog som nævnt ikke forestille mig, det bliver en 7/7-ordning. Tal sammen Skulle din datters far bede om en 7/7 ordning, vil jeg dog anbefale, at I prøver at tale sammen og finde en løsning, så han får mere samvær end i dag. Men ikke så jeres datter går fra at se far til dans om søndagen til at være hos ham hver anden uge. Det kan eventuelt være en optrapningsordning, hvor pigen først ser ham en eftermiddag om ugen, efter et stykke tid overnatter hos ham og så videre. Det er altid rarest for alle – også jeres datter – hvis I kan løse det selv.